
Am învățat în timpul guvernării comuniste din România ce înseamnă eco- 
nomia planificată şi am simţit pe pielea noastră greşelile ei. De câţiva ani am 
intrat în capitalism şi continuăm să trăim într-un sistem de economie liberă, 
dar beneficiile întârzie să apară, nedreptăţile parcă nu sunt mai multe, însă 
nici mai puţine, corupția pare să fie mai răspândită decât înainte, lăcomia do- 
mină relaţiile dintre oameni, creşte numărul săracilor, se intensifică fenomenul 
migraţiei muncii cu urmări greu de controlat: pierderea unităţii familiei, descreş- 
terea demografică, depopularea satelor şi a comunităţilor religioase etc. 

Aşadar piaţa sau economia liberă nu este perfectă, deşi de la Adam Smith 
încoace omenirea nu cunoaşte un alt sistem care să producă mai multă creştere 
economică și mai multă bunăstare pentru comunitatea umană în ansamblul 
ei. Piaţa liberă este mai adaptată naturii umane şi, într-un anumit fel, reflectă 
calitățile şi limitele naturii omului. Prin urmare, chiar economia liberă se poate 
îmbolnăvi, poate suferi de boli cronice sau acute. Cât priveşte strategiile de 
însănătoşire a economiei libere, dar bolnave, părerile sunt împărţite. Unii cred 
că sistemele economice bolnave se pot vindeca rapid prin ele însele, adică prin 
măsuri de redresare economică: eliminarea cheltuielilor inutile, sporirea taxelor, 
infuzie de capital, anularea proiectelor perdante etc. Alţii, şi din această cate- 
gorie fac parte creştinii, spun că vindecarea sigură, chiar dacă e de lungă du- 
rată, a unui sistem economic bolnav se face prin recursul la etică, la valorile 
spirituale şi sociale care susțin promovarea ființei umane integrale. În situaţii 
de criză profundă cum este criza în care ne aflăm acum, trebuie găsit un echi- 
libru folosind ambele măsuri, adică ceva care să combine reformele economice 
şi cele etice. 

Doctrina socială a Bisericii a insistat mereu pe necesitatea căutării și păs- 
trării acestui echilibru, însă vocea ei a fost înăbuşită de promovarea excesivă a 
dorinţei de câştig, a poftei de avere, de încurajarea corupției şi a înşelăciunii 
etc. lată ce spunea Papa Ioan Paul al II-lea, de venerată memorie, referitor la 
aceste tensiuni din interiorul sistemelor economice: 

Biserica a respins ideologiile totalitare și atee, asociate în timpurile moderne cu 
comunismul sau cu socialismul. În acelaşi timp, ea a respins în capitalism individu- 
alismul şi primatul absolut al legii pieţei asupra muncii omeneşti. Reglementarea 
economiei numai prin planificarea centralizată perverteşte la bază legăturile soci- 
ale; reglementarea ei numai prin legea pieţei nu poate realiza dreptatea socială, 
căci există numeroase nevoi omenești care nu pot fi satisfăcute prin intermediul 
pieței. Trebuie preconizată o reglementare rezonabilă a pieţei şi a iniţiativelor eco- 
nomice, după o justă ierarhie a valorilor şi în vederea binelui comun’. 


Dar învățătura Papei loan Paul al II-lea are rădăcini adânci în doctrina 
Conciliului al II-lea din Vatican, care a dedicat un întreg capitol acestei ches- 
tiuni în constituția pastorală Gaudium et spes. Este de vorba de capitolul al 
III-lea din Gaudium et spes, unde se spune, printre altele, că disparităţile şi 
dezechilibrele vieţii economice au făcut ca luxul să coexiste cu sărăcia?. De 
aceea este necesar ca dezvoltarea economică să fie pusă în slujba omului, iar 
omul să poată să controleze dezvoltarea economică. Pe de o parte, „trebuie 
încurajate progresul tehnic, spiritul inovator, crearea de întreprinderi şi extin- 
derea lor, adaptarea metodelor de producţie şi eforturile susținute ale celor 
care participă la producţie: cu alte cuvinte, toate elementele ce slujesc acestei 
dezvoltări”. Pe de altă parte, 


finalitatea fundamentală a producţiei nu este simpla înmulțire a produselor, nici 
profitul sau puterea, ci slujirea omului: a omului luat ca un întreg, conform ierar- 
hiei nevoilor lui materiale, precum şi a exigenţelor vieții lui intelectuale, morale, 
spirituale şi religioase; a fiecărui om şi a fiecărui grup de oameni, de orice rasă şi 
din orice parte a lumii. De aceea, activitatea economică, condusă după metodele 
şi legile sale proprii, trebuie exercitată între limitele ordinii morale, pentru a fi 
conformă planului lui Dumnezeu cu omul?. 


După cum se ştie, mesajul Bisericii se adresează, în primul rând, creştinilor. 
Din acest punct de vedere, 


creştinii care joacă un rol activ în dezvoltarea economico-socială contemporană şi 
luptă pentru dreptate şi iubire trebuie să fie convinşi că pot contribui mult la pros- 
peritatea omenirii şi la pacea lumii. În aceste diverse activităţi ei să strălucească 
prin exemplul lor, individual şi colectiv. Câştigându-şi competenţa şi experiența 


1 Cf. IOAN PAUL AL II-LEA, Scrisoarea enciclică Centesimus annus (1 mai 1991), nr. 10; 13; 
34; 44. De asemenea, cf. Catehismul Bisericii Catolice, nr. 2425, ARCB, Bucureşti 1993, 502. 

? CONCILIUL AL II-LEA DIN VATICAN, Constituţia pastorală privind Biserica în lumea con- 
temporană Gaudium et spes (7 decembrie 1965), nr. 63, ARCB, Bucureşti 2000, 409. 

3 CONCILIUL AL II-LEA DIN VATICAN, Constituţia pastorală privind Biserica în lumea con- 
temporană Gaudium et spes, nr. 64, pag. 410. 

absolut indispensabile, să păstreze, în mijlocul activităţilor pământeşti, o justă 
ierarhie de valori, în fidelitate față de Cristos şi de evanghelia lui, astfel încât în- 
treaga lor viață, atât individuală, cât şi socială, să fie străbătută de spiritul fericirilor 
şi, mai ales, de spiritul de sărăcie. Oricine, urmându-l pe Cristos, caută mai întâi 
împărăţia lui Dumnezeu află în aceasta o iubire mai puternică şi mai curată pen- 
tru a-i ajuta pe toţi fraţii săi şi pentru a îndeplini faptele dreptăţii sub inspiraţia 
carităţii. 

Dacă vorbim despre economie şi nu numai, între teorie şi practică, între 
idealuri şi viaţa de zi cu zi, găsim diferenţe, discrepanțe sau chiar contradicții. 
Potrivit învățăturii creştine, sursa tuturor acestor neajunsuri este păcatul din 
om sau/şi din societate. Vindecarea de păcat şi, pe cale de consecinţă, cu refe- 
rire la chestiunea în discuţie, însănătoşirea activităţilor economice presupun 
acceptarea şi trăirea evangheliei. Trebuie să recunoaştem că este un lucru des- 
tul de greu de atins, adică un bun om de afaceri să fie în acelaşi timp şi un bun 
creştin. Totuşi, nu este imposibil. Exemplele pe care ni le dau cei ce lucrează în 
sistemul economiei de comuniune propus de mișcarea focolarelor sau altele 
asemănătoare în diferite părți ale lumii confirmă că mântuirea este posibilă şi 
pentru omul ce desfășoară activităţi economice. 

Deoarece mediul de afaceri din România este îmbibat de corupţie, la nivel 
național şi local, Institutul Teologic Romano-Catolic din Iaşi şi-a propus să 
organizeze un simpozion pentru a găsi câteva căi de vestire a evangheliei lumii 
economice din ţara noastră. Simpozionul a fost organizat pe parcursul a două 
zile, 16 şi 17 aprilie 2008, şi a avut ca titlu „Omul și piaţa”. Iniţiativa pastorală 
a Institutului a venit într-un moment bun, fiindcă s-a unit cu o iniţiativă simi- 
lară dezvoltată de Confederaţia Caritas România, care tocmai terminase pro- 
iectul de traducere” (prin bunăvoința şi priceperea pr. dr. Lucian Farcaș de la 
Institutul Teologic Romano-Catolic din Iaşi) şi publicarea în limba română la 
Editura Sapientia a Compendiului de doctrină socială a Bisericii. Astfel, Insti- 
tutul Teologic Romano-Catolic din Iaşi şi Confederaţia Caritas România au 
devenit principalii actori ai simpozionului, atât în logistică, cât şi în organizare. 

Faptul că aceste două inițiative au întâlnit un val de aşteptare în interiorul 
Bisericii Catolice din România a fost confirmat de participarea unor persona- 
lităţi calificate în domeniu precum Card. Renato Raffaele Martino, preşedintele 


* CONCILIUL AL II-LEA DIN VATICAN, Constituţia pastorală privind Biserica în lumea con- 
temporană Gaudium et spes, nr. 72, pag. 417. 

5 CONSILIUL PONTIFICAL PENTRU DREPTATE ŞI PACE, Compendiu de doctrină socială a 
Bisericii, tr. Lucian Farcaș, Sapientia, laşi 2007. 

Consiliului Pontifical Justitia et Pax din Vatican‘, P. Bartolomeo Sorge, s.j., 
directorul revistei Aggiornamenti sociali din Italia, profesori de doctrină soci- 
ală din Germania, Franţa şi România, Î.P.S. dr. loan Robu, arhiepiscop şi mi- 
tropolit de Bucureşti, PS. Petru Gherghel, episcop de Iaşi, PS. Aurel Percă, 
episcop auxiliar, şi, nu în ultimul rând, personalităţi din conducerea Confede- 
raţiei Caritas România. 

În acest număr 21 din revista Dialog teologic redăm textele conferinţelor 
primite la redacţie. Pentru a introduce publicul cititor în substanța acestor 
contribuţii de excepţie la înțelegerea şi promovarea doctrinei sociale a Bisericii, 
rezum în continuare câteva dintre ideile mari ce au revenit în mod insistent fie 
în cadrul conferinţelor, fie în orizontul întrebărilor şi comentariilor partici- 
panţilor. 

Mai întâi s-a subliniat că problemele economice actuale din societatea ro- 
mânească îi privesc în mod special pe creştinii laici. Ei sunt chemaţi să se 
ocupe de cele vremelnice şi să le orienteze după voinţa lui Dumnezeu”. Dar 
fără discernământ, fără coerenţa mărturiei, pe scurt, fără evanghelie şi fără 
Duhul lui Cristos, misiunea credincioşilor laici ar avea de suferit, de aceea se 
impune formarea lor. Finalitatea acestei formări speciale este umanizarea şi 
sfințirea mediului de afaceri. Educarea creştinilor laici catolici trebuie să ducă 
la cunoaşterea elementelor de doctrină socială din Biserica Ortodoxă și din 
celelalte comunităţi ecleziale şi la colaborarea cu membrii acestor comunități 
religioase. 

În al doilea rând, s-a arătat că trăim un moment de cotitură în istoria civi- 
lizaţiei noastre, care trebuie asumat în mod responsabil în sensul aplicării 
unor reforme profunde la nivelul instituţiilor şi practicilor economice. Actuala 
criză este complexă, însă cu referire la activitățile economice, criza arată că 
piaţa bazată doar pe speculație nu produce creştere şi bunăstare, dimpotrivă. 
Pentru a reveni la finalităţile sale proprii, piaţa liberă trebuie să reașeze lucru- 
rile în ordinea lor naturală, şi anume pe prim-plan persoanele umane, şi apoi 
banul, profitul, investiţia etc. Examenul de verificare a culturii economice re- 
formate în spiritul provocărilor actuale - globalizarea economică, prăbuşirea 


* Cardinalul Renato Raffaele Martino a terminat de redactat Compendiul de doctrină soci- 
ală a Bisericii în 2004 şi l-a prezentat Papei loan Paul al II-lea pe 2 aprilie 2004, cu un an îna- 
inte de trecerea lui în casa Tatălui ceresc. Să ne aducem aminte totuși că acest proiect a fost 
început pe când în fruntea dicasterului Justitia et Pax se afla cardinalul vietnamez Francisc 
Xavier Nguyen Van Thuan. 

7 Cf. CONCILIUL AL II-LEA DIN VATICAN, Constituţia dogmatică despre Biserică Lumen 
gentium (21 noiembrie 1964), nr. 31, ARCB, București 2000, 89. 

ideologiilor, criza ecologică şi altele - se dă la capitolul săraci şi sărăcie. Filan- 
tropia nu trebuie să rămână un gest de solidaritate manifestat doar în momente 
de criză, ci ar trebui să devină o constantă a economiei libere. 

În sfârşit, a treia mare direcție a chestiunilor discutate în cadrul simpozio- 
nului „Omul şi piaţa” de la Iași a fost dominată de raportul dintre morală și 
economie. Amintesc în fugă că în Compendiu se găsesc mai multe pagini con- 
sacrate acestei chestiuni’. Pe scurt, s-a vorbit despre faptul că doctrina socială 
a Bisericii insistă asupra aspectului moral al economiei. S-a spus, de aseme- 
nea, că raportul dintre morală şi economie este necesar şi intrinsec: activitatea 
economică şi comportamentul moral se întrepătrund reciproc în mod intim. 
Distincția necesară dintre morală şi economie nu conţine o separare între cele 
două domenii, ci, dimpotrivă, o reciprocitate importantă. Mulţi vorbitori au 
subliniat că dimensiunea morală a economiei arată că eficienţa economică şi 
promovarea dezvoltării umane în solidaritate nu sunt două scopuri separate 
sau alternative, ci un singur obiectiv indivizibil. Astfel, pentru a avea un profil 
moral, activitatea economică trebuie să urmărească dezvoltarea globală şi so- 
lidară a omului şi a societăţii din care face parte. Așadar doctrina socială a 
Bisericii leagă morala de economie în perspectiva generoasă a dezvoltării in- 
tegrale şi solidare, recunoscând că „a realiza proiecte socio-economice capa- 
bile să favorizeze o societate mai echitabilă şi o lume mai umană reprezintă o 
încercare dificilă, dar şi o datorie stimulatoare pentru toţi cei care lucrează în 
economie şi în ştiinţele economice”. 

În afară de conferințele consacrate raportului dintre valorile morale, umane 
şi obiectivele activităţilor economice din capitalism sau din economia liberă, 
în paginile revistei Dialog teologic nr. 21 se găsesc alte trei texte importante 
despre evanghelia vieţii. Ele au fost prezentate în cadrul şedinţei publice nu- 
mite Dies academicus a Institutului Teologic Romano-Catolic din Iaşi, din 8 
martie 2008, când s-a propus spre dezbatere şi analiza publică moştenirea en- 
ciclicei Papei Paul al VI-lea Humanae vitae. Pe această cale, Institutul a voit să 
marcheze aniversarea a patruzeci de ani de la publicarea mult discutatei enci- 
clice Humanae vitae (25 iulie 1968). Printre conferenţiari au fost PS. Aurel 
Percă, episcop auxiliar, Robert Lazu, pr. drd. Isidor Chinez şi prof. univ. dr. 
Vasile Astărăstoaie. Conferinţele primite la redacţie şi publicate în acest număr 


8 Cf. CONSILIUL PONTIFICAL PENTRU DREPTATE ŞI PACE, Compendiu de doctrină socială a 
Bisericii, nr. 330-335, pag. 266-270. 

? CONSILIUL PONTIFICAL PENTRU DREPTATE ŞI PACE, Compendiu de doctrină socială a 
Bisericii, nr. 333, pag. 268. 

din Dialog teologic scot în evidenţă actualitatea învățăturii enciclicei Humanae 
vitae, caracterul ei profetic, profund uman și spiritual. O asemenea moştenire 
nu poate fi dezvoltată decât printr-o cateheză sistematică, convingătoare. 
Dacă ar fi să unim mesajele conferinţelor din aceste pagini într-unul sin- 
gur, atunci mesajul s-ar putea formula în patru cuvinte: 
Nu vă fie teamă! 


